FI Euroopan unionin virallinen lehti C 139/6

Ote luottolaitosten tervehdyttämisestä ja likvidaatiosta 4 päivänä huhtikuuta 2001 annetun Euroopan parlamentin ja neuvoston direktiivin 2001/24/EY nojalla tehdystä Straumur-Burdaras Fjarfestingarbanki hf:ää koskevasta päätöksestä

2009/C 139/06

KEHOTUS SAATAVAN ILMOITTAMISEEN – SAATAVIEN VALVONNASSA NOUDATETTAVIA MÄÄRÄAIKOJA KOSKEVA ILMOITUS

Reykjavikin aluetuomioistuimen 3. päivänä maaliskuuta 2009 tekemällä päätöksellä Straumur-Burdaras fjarfestingarbanki hf:lle (rekisterinumero 701086–1399, Borgartun 25, Reykjavik, Islanti) myönnettiin velkamoratorio 11. päivään kesäkuuta 2009. Lain N:o 44/2009, jolla muutetaan lakia N:o 161/2002, siirtymäsäännöksen II mukaisesti Reykjavikin aluetuomioistuin on nimennyt pankille likvidaatiokomitean, jonka tehtävänä on muun muassa käsitellä pankilta vaaditut saatavat silloin, kun moratorio on voimassa, ja sen jälkeen, kun likvidaatiomenettely käynnistetään moratorion voimassaolon päättyessä.

Viitepäivä on 9. päivänä maaliskuuta 2009. Saatavien käsittelyn aloittamispäivä perustuu lain nro 44/2009 voimaantuloon, ja se on 22. päivänä huhtikuuta 2009 (ks. lain N:o 161/2002 102 pykälän ensimmäinen momentti ja kolmannen momentin toinen virke ja lain N:o 44/2009 6 pykälä).

Kaikkia osapuolia, joilla on mitä tahansa velka- tai muita saatavia Straumur-Burdaras fjarfestingarbanki hf:ltä tai pankin hallussa olevia varoja koskevia vaateita (etuoikeutetut saatavat ja saatavat, joiden vakuutena on esineoikeus, mukaan luettuina), pyydetään ilmoittamaan saatavansa pankin likvidaatiokomitealle kahden kuukauden kuluessa siitä, kun tämä ilmoitus julkaistiin ensimmäisen kerran. Tämä ilmoitus julkaistiin alun perin Islannin virallisessa lehdessä 18. päivänä toukokuuta 2009, joten saatavien valvonnan määräpäivä on 18. päivänä heinäkuuta 2009. Valvottavat saatavat on ilmoitettava pankin likvidaatiokomitealle postitse osoitteeseen Borgartun 25, Reykjavik, Iceland. Saatavia valvottaessa on noudatettava konkurssilain N:o 21/1991 117 pykälän toisessa ja kolmannessa momentissa annettuja ohjeita. Lain N:o 161/2002 102 pykälän ensimmäisen momentin ja kolmannen momentin toisen virkkeen ja lain N:o 44/2009 6 pykälän mukaisesti velkojia pyydetään sisällyttämään valvomiinsa saataviin saatavien tilanne 22. päivänä huhtikuuta 2009.

Valuuttasaatavat on valvottava kyseisessä valuutassa. Euroopan talousalueen tai Euroopan vapaakauppa-alueen jäsenvaltiosta peräisin oleva velkoja voi valvoa saatavansa kyseisen valtion kielellä. Tällaisiin valvontoihin on liitettävä islanninkielinen käännös. Valvonnat on mahdollista tehdä myös englanniksi, jolloin niihin ei tarvitse liittää käännöstä. Muut velkojat voivat valvoa saatavansa islannin tai englannin kielellä.

Jos saatavaa ei valvota edellä mainitun määräajan kuluessa, oikeusvaikutus on sama kuin konkurssilain N:o 21/1991 118 pykälässä (valvonta, jota ei ole tehty oikeassa muodossa). Tällöin saatava Straumur-Burdaras fjarfestingarbanki hf:ltä katsotaan peruutetuksi, jollei sovelleta mainitun pykälän 1–6 momentissa tarkoitettuja poikkeuksia.

Huomautettakoon vielä, että velkojan katsotaan saatavansa valvoessaan suostuvan siihen, että kyseisiä saatavia koskevat tiedot eivät ole enää luottamuksellisia (pankkisalaisuus).

Velkojien kokous pidetään torstaina 6. päivänä elokuuta 2009 kello 9.30 Hilton Hotel Nordican tiloissa osoitteessa Sudurlandsbraut 2, Reykjavík. Kokoukseen voivat osallistua osapuolet, jotka ovat valvoneet pankilta olevat saatavansa. Kokouksessa keskustellaan saamisluettelosta ja likvidaatiokomitean mahdollisesti jo tekemästä päätöksestä. Pankilta olevat saatavansa valvoneilla osapuolilla on mahdollisuus tutustua saamisluetteloon viimeistään viikko ennen edellä mainittua kokousta.

Lisätietoja saatavien valvonnasta ja valvonnan käsittelemisestä löytyy pankin internetsivuilta osoitteesta: www.straumur.com Likvidaatiokomitea pyytää velkojia erityisesti ilmoittamaan oman tai edustajansa sähköpostiosoitteen tiedonvaihdon helpottamiseksi.